Na temelju članka 70. stavka 2. Zakona o odgoju i obrazovanju u osnovnoj i srednjoj školi (NN br. 87/08., 86/09., 92/10., 105/10.,90/11.,16/12., 86/12., 94/13., 152/14.), a u svezi s člankom 17. stavkom 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave kršenja tih prava nadležnim tijelima (NN br. 132/13.), članka 43. Zakona o zaštiti na radu (NN br. 71/14., 118/14. i 154/14.), članka 2. stavka1. točke 1., članka 5. i 6. Zakona o zaštiti osobnih podataka (NN br. 103/03., 118/06., 41/08., 130/11., 106/12.), te članka 35. Statuta Osnovne škole Molve, a nakon savjetovanja sa sindikalnim povjerenikom u funkciji radničkog vijeća o donošenju Pravilnika o video nadzoru, Školski odbor na 4. sjednici održanoj dana 19. lipnja 2017. godine donio je

**PRAVILNIK O VIDEO NADZORU**

**Članak 1.**

1. Ovim pravilnikom regulirano je prikupljanje, obrada i čuvanje osobnih podataka korištenjem sustava video nadzora.
2. Osnovna škola Molve (u daljnjem tekstu: Škola) koristi sustav video nadzora u matičnoj školi u Molvama, Trg kralja Tomislava 10 zbog sigurnosti učenika, radnika, posjetitelja, stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.
3. Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničen na ispunjenje svrhe iz stavka 1. ovoga članka.
4. U svrhu iz stavka 1. ovog članka u obuhvatu sustava video nadzora je prostor koji se nalazi neposredno oko škole ( vanjski prostor škole, školsko igralište i ulaz u sportsku dvoranu), ulazna/izlazna vrata u Školi te hodnici u zgradi škole u prizemlju, na prvom i drugom katu te stubišta.

Video nadzorom nisu pokriveni prostori učionica, zbornice, školske knjižnice, soba stručnih suradnika, soba ravnatelja škole, soba tajnika, soba voditelja računovodstva, školska kuhinja i restoran, te sanitarni prostor za učenike i radnike škole.

1. Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.
2. Izrazi koji se u ovom Pravilniku koriste a imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

1. Podaci prikupljeni korištenjem sustava video nadzora nalaze se na snimaču koji je se čuva u uredu ravnatelja.
2. Pristup podacima, odnosno uvid u sadržaj nastao korištenjem sustava video nadzora, ima ravnatelj Škole.
3. Pristup podatcima, odnosno uvid u sadržaj nastao korištenjem sustava video nadzora, moguć je isključivo preko monitora koji se nalazi u uredu ravnatelja Škole.
4. Presnimavanje i pohrana sadržaja nastalog korištenjem sustava video nadzora na druge medije, kao i daljnje korištenje istog, dopušteni su isključivo u slučajevima određenim zakonom.

**Članak 3.**

1. Video snimke čuvaju se, ovisno o količini snimljenog materijala, najduže trideset dana, nakon čega se automatski brišu.
2. U slučaju opravdane potrebe, a u svrhu dokazivanja ravnatelj može u svakom pojedinom slučaju odlučiti da se podatci čuvaju duže od vremena navedenog u stavku 1. ovoga članka.
3. Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podatci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 4.**

1. Ravnatelj Škole dužan je osigurati da se na vidnom mjestu pri ulasku u prostor, kao i unutrašnjost prostorija, istakne obavijest da se prostor nadzire sustavom tehničke zaštite.
2. Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj Pravilnik stupa na snagu osmog dana od dana objave na oglasnoj ploči Škole.

KLASA: 003-05/17-01/03

URBROJ:2137-39-17-1

Molve, 19. lipnja 2017. godine

Predsjednik Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Darko Pintar

Pravilnik o video nadzoru , KLASA: 003-05/17-01/03, URBROJ: 2137-39-17-1 od 19. lipnja 2017. godine objavljen je na oglasnoj ploči škole dana 20.06.2017. godine a stupio je na snagu dana 28.06.2017. godine.

Ravnatelj:

Ivan Jaković